РЕПУБЛИКА СРБИЈА

В Л А Д А

**РАДНА ГРУПА ЗА ВЕРИФИКАЦИЈУ**

**ЈЕДИНСТВЕНОГ БИРАЧКОГ СПИСКА**

08 Број: 06-10150/2019

11. октобар 2019. године

Београд

**З А П И С Н И К**

**СА 1. СЕДНИЦЕ РАДНЕ ГРУПЕ ЗА ВЕРИФИКАЦИЈУ**

**ЈЕДИНСТВЕНОГ БИРАЧКОГ СПИСКА**

Седница је одржана 11. октобра 2019. године.

Седница је одржана у згради Владе, ул. Немањина 11, у сали 141. на 4. спрату.

Седница је почела у 12,00 часова.

Седницом је председавала **Тамара Стојчевић**, заменик генералног секретара Владе, председник Радне групе.

Седници су присуствовали чланови Радне групе:

1. **Катарина Томашевић,** шеф Кабинета потпредседника Владе и министра унутрашњих послова,
2. **Марина Дражић,** помоћник министра државне управе и локалне самоуправе,
3. **Петар Јањић,** помоћник генералног секретара,
4. **Раша Недељковић,** ЦРТА,
5. **Бојан Клачар,** ЦЕСИД,
6. **Проф. др Милан Јовановић,** Факултет политичких наука,
7. **Павле Димитријевић,** представник правне подгрупе,
8. **Проф. др Срђан Богосављевић,** представник статистичке подгрупе.

Посматрачи:

1. Ivan Esquiva, ОЕБС,
2. Matija Aron Lojpur, ОЕБС.

Поред чланова Радне групе седници су присуствовали:

- Ливија Павићевић, Генерални секретаријат Владе,

- Тамара Босиљ, Генерални секретаријат Владе,

- Катарина Терзић, Народна скупштина Републике Србије,

- Александра Шашо, Народна скупштина Републике Србије

\* \* \*

Радна група је једногласно усвојила следећи:

**ДНЕВНИ РЕД**

1. УСВАЈАЊЕ ПОСЛОВНИКА О РАДУ,
2. РАЗМАТРАЊЕ ХОДОГРАМА АКТИВНОСТИ.

\* \* \*

**Тачка 1.**

УСВАЈАЊЕ ПОСЛОВНИКА О РАДУ

Председница Радне групе упознала је присутне чланове са динамиком и начином рада, начином одлучивања и другим питањима од значаја за рад Радне групе. Присутни чланови упознати су са одредбама Пословника о раду, након чега се приступило усвајању истог.

Присутни чланови Тима за координацију једногласно су усвојили текст Пословника о раду са изменом у члану 20. став 2 који сада гласи: ,,Радно тело одлучује **већином гласова** присутних чланова Радног тела.“. Пословник чини саставни део овог записника.

**Тачка 2.**

РАЗМАТРАЊЕ ХОДОГРАМА АКТИВНОСТИ

Предложен је хорнолошки след корака за верификацију бирачког списка од којих су најважнији:

* Проналажење правног основа за успостављање сарадње између Министарства државне управе и локалне самоуправе, као институције која управља бирачким списком, ЦРТЕ и чланова Радне групе/Подгрупа у смислу приступа подацима неопходним за рад Радне групе, а узимајућу у обзир Закон о заштити података о личности. Подгрупа за правна питања размотриће ову могућност и предложити правни механизам.
* Усвајање методологије за верификацију бирачког списка – Подгрупа за статистичку подршку у сарадњи са Министарством државне ураве и локалне самоуправе дефинисаће параметре за проверу садржаја и ажурности Јединственог бирачког списка и изнаћи техничко решење за укрштање и обраду података.

Након тога приступиће се изради процене утицаја обраде на заштиту података о личности и прибављању мишљења Повереника за слободан приступ информацијама од јавног значаја и заштиту података о личности.

Министарство државне управе и локалне самоуправе, као администратор, вршиће упуте над базом бирачког списка, док ће податке обрађивати лиценцирано лице Министарства уз присуство чланова Подгрупе за статистичку подршку.

* Израда анализе правног оквира ажурирања бирачког списка (правни процес брисања/уношења/измене података).
* Подгрупа за статистичку подршку приступиће анализи анонимизираних, агрегатних података добијених из упита над базом бирачког списка и закључити да ли је потребно извршити теренску проверу стања.

На основу статистичке анализе Подгрупа за статистичку подршку дужна је да изради извештај који подноси Радној групи.

* На основу статистичких критеријума које ће дефинисати Подгрупа за статистичку подршку приступиће се изради репрезентативног и случајног узорка бирача из укупне базе бирачког списка, након чега ће се урадити теренска провера овог узорка (*List to Voters* анализа).

Такође ће се приступити изради репрезентативног и случајног узорка грађана, након чега ће се проверавати да ли се ти грађани налазе у бирачком списку (*Voters to List* анализа).

Важан корак представља изналажење правног основа, уколико постоји, који би члановима Радне групе омогућио излазак на терен и приступ подацима.

* Подгрупа за статистичку подршку израдиће финални извештај који ће објединити извештаје све три фазе – статистички извештај и извештаје горе поменутих анализа (*List to Voters* и *Voters to List*).

Састанак Подгрупе за статистичку подршку заказан је за понедељак, 13. октобар 2019. у 12,00 часова на којем ће чланови Подгрупе приступити изналажењу техничких решења и дефинисању статистичких критеријума и индикатора за проверу садржаја и ажурности бирачког списка.

Састанак Подгрупе за правна питања заказан је за уторак 14. октобра 2019. у 12,00 часова на којем ће се приступити изналажењу правног основа за реализацију предвиђених корака.

Седница је завршена у 13,20 часова.

ПРЕДСЕДНИК

Тамара Стојчевић